Se eller gense det store tv-show: Mikkel Salling Holmgaard blev torsdag aften kåret til Årets Nordjyde 2016.

Musikkens Hus lagde torsdag aften rammer om et brag af et show, da TV2 Nord for første gang kårede Årets Nordjyde. Flere end 200 nordjyder var blevet indstillet til prisen Årets Nordjyde 2016. Konkurrencens tre dommere, Ivan Pedersen, Pernille Vigsø Bagge og Rikke Nielsen, udvalgte otte nominerede ud af de 200 indstilliede. Undervejs i showet blev feltet skåret ned til tre finalister, nemlig Mikkel Salling Holmgaard, Lis Nielsen og Heidi Steensgaard Jensen. I en SMS-afstemning valgte seerene, hvem der skulle kåres som Årets Nordjyde 2016. Med 45,9 procent af SMS-stemmerne var det Mikkel Salling Holmgaard, der løb med titlen og 50.000 kroner i pengepræmie. The Back To Life Project Mikkel Salling Holmgaard var indstillet og nomineret for sit arbejde med The Back To Life Project, som han selv har stiftet, og driver på fuld tid. The Back To Life Project, der helt gratis støtter og hjælper mennesker, der er kommet til i klemme i systemet, ligesom The Back To Life Project sammensætter individuelle genoptræningsforløb, der skal få folk tilbage til livet. Mikkel Salling Holmgaard sagde under showet, at han ville bruge de 50.000 kroner på bland selv slik. Men da han senere løb med prisen lød det anderledes. - Vi kaster alle pengene ind i projektet og gør noget fedt for vores deltagere, siger Mikkel Salling Holmgaard. Tv-showet bød på musikalske højdepunkter fra blandt andet bandet TV2 og Jonny Hefty. Ifølge TV2 Nords direktør Mikael Justesen vil kåringen af Årets Nordjyde også finde sted næste år. Se hele showet her.